## Rješenje kojim se nalaže Upravi trgovačkog društva Belišće d.d. da bez odgode izmijeni točku 2. i 3. svog mišljenja o ponudi za preuzimanje

### NN 123/2011 (2.11.2011.), Rješenje kojim se nalaže Upravi trgovačkog društva Belišće d.d. da bez odgode izmijeni točku 2. i 3. svog mišljenja o ponudi za preuzimanje

HRVATSKA AGENCIJA ZA NADZOR FINANCIJSKIH USLUGA

2464

Sukladno odredbama članka 15. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) te članka 47. stavak 1. i članka 48. stavak 1. Zakona o preuzimanju dioničkih društava (»Narodne novine« 109/07, 36/09) (u daljnjem tekstu: ZPDD), Uprava Hrvatske agencije za nadzor financijskih usluga, u predmetu nadzora nad primjenom odredbi ZPDD-a, na sjednici održanoj 20. listopada 2011. godine, donijela je

RJEŠENJE

1. Nalaže se Upravi trgovačkog društva Belišće d.d. sa sjedištem u Belišću, Trg Ante Starčevića 1, da bez odgode, izmijeni točku 2. i 3. svog mišljenja o ponudi za preuzimanje koju je trgovačko društvo Duropack GmbH sa sjedištem u Republici Austriji, Beč, Brunner Straβe 75, objavilo 5. listopada 2011. godine u »Narodnim novinama« i Jutarnjem listu, tako da isto sadrži obrazloženo mišljenje o vrsti i visini ponuđene naknade te o namjeri ponuditelja u pogledu budućeg poslovanja Ciljnog društva, u skladu s odredbom članka 41. stavak 1. točke 1. i 2. Zakona o preuzimanju dioničkih društava.

2. Nalaže se Upravi trgovačkog društva Belišće d.d. sa sjedištem u Belišću, Trg Ante Starčevića 1, da bez odgode, po izradi izmjene mišljenja iz točke 1. izreke, isto predoči predstavnicima radnika u trgovačkom društvu Belišće d.d. sa sjedištem u Belišću, Trg Ante Starčevića 1.

3. Predstavnicima radnika u trgovačkom društvu Belišće d.d. sa sjedištem u Belišću, Trg Ante Starčevića 1, određuje se rok od jednog dana za dostavu mišljenja o ponudi za preuzimanje, računajući od dana primitka izmijenjenog mišljenja iz točke 1. izreke.

4. Nalaže se Upravi trgovačkog društva Belišće d.d. sa sjedištem u Belišću, Trg Ante Starčevića 1, da bez odgode po primitku mišljenja predstavnika radnika u trgovačkom društvu Belišće d.d. sa sjedištem u Belišću, Trg Ante Starčevića 1, ili po proteku roka iz točke 3. izreke objavi izmijenjeno mišljenje iz točke 1. izreke i mišljenje predstavnika radnika ako je isto dano, na Zagrebačkoj burzi d.d., Zagreb, Ivana Lučića 2A te u prvom sljedećem izdanju »Narodnih novina« i u jednim dnevnim novinama koje se redovito prodaju na cijelom teritoriju Republike Hrvatske.

5. Nalaže se Upravi trgovačkog društva Belišće d.d. sa sjedištem u Belišću, Trg Ante Starčevića 1, da bez odgode po izvršenju radnji naloženih u točki 1., 2. i 4. izreke, dostavi Hrvatskoj agenciji za nadzor financijskih usluga dokaz o učinjenom.

6. Nalaže se trgovačkom društvu Belišće d.d. sa sjedištem u Belišću, Trg Ante Starčevića 1, u roku od 15 dana od primitka ovog Rješenja, platiti administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

7. Ovo Rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (u daljnjem tekstu: Agencija) od 29. rujna 2011. godine, klasa: UP/I-451-04/11-10/9, urbroj: 326-111/11-7, društvu Duropack GmbH sa sjedištem u Republici Austriji, Beč, Brunner Straβe 75, zastupanom po odvjetniku Nevenu Mariću i odvjetnici Arijani Petres iz Odvjetničkog društva Petres & Cvirn sa sjedištem u Zagrebu, Kneza Branimira 29/I (u daljnjem tekstu: Ponuditelj), odobreno je objavljivanje ponude za preuzimanje društva Belišće d.d. sa sjedištem u Belišću, Trg Ante Starčevića 1 (u daljnjem tekstu: Ciljno društvo).

II. Podneskom od 6. listopada 2011. godine, Ponuditelj je, u skladu s odredbom članka 4. stavak 4. ZPDD-a, obavijestio Agenciju da je ponudu za preuzimanje Ciljnog društva objavio u »Narodnim novinama« i Jutarnjem listu 5. listopada 2011. godine.

U skladu s odredbom članka 41. stavak 5. ZPDD-a, Ciljno društvo je 17. listopada 2011. godine, Agenciji dostavilo mišljenje uprave Ciljnog društva o objavljenoj ponudi za preuzimanje.

Uvidom u podatke objavljene na internetskim stranicama Zagrebačke burze d.d., utvrđeno je da mišljenje Uprave Ciljnog društva o ponudi za preuzimanje, dostavljeno Zagrebačkoj burzi d.d. i objavljeno 13. listopada 2011. godine.

III. Uprava Ciljnog društva, sukladno odredbi članka 41. stavak 1. ZPDD-a, obvezna je u roku od 10 dana od objave ponude za preuzimanje, objaviti obrazloženo mišljenje o ponudi za preuzimanje koje mora sadržavati:

1. mišljenje o vrsti i visini ponuđene naknade,

2. mišljenje o namjeri ponuditelja u pogledu budućeg poslovanja Ciljnog društva,

3. mišljenje o strateškim planovima ponuditelja u odnosu na Ciljno društvo i mogućim posljedicama provedbe tih planova na politiku zapošljavanja i radnopravni status radnika Ciljnog društva, kao i na moguće promjene vezane uz mjesta u kojima društvo obavlja svoje djelatnosti,

4. izjave članova Uprave o njihovoj namjeri da ponudu za preuzimanje prihvate ili odbiju,

5. očitovanje članova Uprave o postojanju njihovog sporazuma s ponuditeljem u svezi s ponudom za preuzimanje, kao i sadržaj takvog sporazuma, ako sporazum postoji.

Svrha navedene zakonske odredbe je pomoći dioničarima Ciljnog društva pri donošenju odluke o tome da li će prihvatiti ponudu za preuzimanje ili ne. Naime, Uprava Ciljnog društva vodi poslove društva i raspolaže svim podacima o financijskom i poslovnom položaju društva te njegovim razvojnim potencijalima, pa stoga može nabolje ocijeniti ponudu Ponuditelja. Njezino mišljenje ne bi trebalo biti prepisivanje podataka iz ponude za preuzimanje, iznošenje uopćenih tvrdnji ili ponavljanje navoda objavljenih u prijašnjim mišljenjima uprave ili u mišljenjima drugih uprava već davanje konkretnih podataka kojima obrazlaže svoju ocjenu ponude sukladno gore navedenoj odredbi ZPDD-a.

Uvidom u mišljenje uprave Ciljnog društva utvrđeno je kako isto ne sadrži obrazloženo mišljenje o vrsti i visini naknade u smislu odredbe članka 41. stavak 1. točka 1. ZPDD-a. Naime, u mišljenju Uprave Ciljnog društva se navodi da »ponuđena cijena u iznosu od 700,00 HRK po dionici predstavlja fer vrijednost dionica Ciljnog društva, a naročito uzimajući u obzir sadašnje gospodarsko okruženje i rezultat poslovanja koji su opisani u Ponudi za preuzimanje, objavljeni na burzi i uopće dostupni javnosti, kao i uzimajući u obzir situaciju na tržištu ambalaže i papira u Republici Hrvatskoj i zemljama jugoistočne Europe uopće.« Pri tome se stavke koje su uzete u obzir za ocjenu da se radi o »fer vrijednosti« navode samo uopćeno te se pobliže ne objašnjava koji se to rezultati poslovanja i kakva je to situacija na tržištu ambalaže i papira koji se uzimaju u obzir.

S obzirom na to da su dionice Ciljnog društva uvrštene na uređeno tržište u Republici Hrvatskoj,prilikom ocjenjivanja primjerenosti naknade, Uprava Ciljnog društva bi trebala u svoje mišljenje uključiti, primjerice, podatke o povijesnom kretanju cijene dionica na uređenom tržištu, volumenu trgovanja, likvidnosti dionice, zatim usporedbu tržišne cijene u određenom prethodnom razdoblju s ponuđenom cijenom, usporedbu ponuđene cijene s knjigovodstvenom vrijednošću dionica, usporedbu cijene dionica s previđanjima financijskih analitičara i drugo.

Nadalje, uvidom u mišljenje Uprave Ciljnog društva utvrđeno je kako isto ne sadrži obrazloženo mišljenje o namjeri ponuditelja u pogledu budućeg poslovanja Ciljnog društva u smislu odredbe članka 41. stavak 1. točka 2. ZPDD-a. Naime, tekst mišljenja koji se odnosi na namjere ponuditelja u pogledu budućeg poslovanja Ciljnog društva sadrži niz uopćenih izjava poput »uprava Ciljnog društva vjeruje da je namjera Ponuditelja nadalje podržavati razvoj poslovnih operacija Ciljnog društva« ili »uprava Ciljnog društva vjeruje da će Ponuditelj ispuniti iznesene namjere u pogledu budućeg poslovanja Ciljnog društva te time omogućiti Ciljnom društvu realizaciju efikasne razvojne strategije« i sl. Uprava Ciljnog društva pri tome ne obrazlaže o kojim je poslovnim operacijama Ciljnog društva riječ kao ni što je to efikasna razvojna strategija. S obzirom na to da će o budućem poslovanju društva ovisiti i cijena dionica društva, potrebno je detaljnije razraditi dio mišljenja koji se odnosi na navedeno jer je dioničarima isto bitno kako bi donijeli odluku o prihvaćanju ponude za preuzimanje.

Nadalje, utvrđeno je kako je tekst mišljenja koji se odnosi na vrstu i visinu ponuđene naknade kao i namjeru Ponuditelja u pogledu budućeg poslovanja Ciljnog društva gotovo identičan onome objavljenom u mišljenju Uprave trgovačkog društva Bilokalnik-ipa industrija papirne ambalaže d.d. sa sjedištem u Koprivnici, Dravska bb., a koje mišljenje i ispravak istog su objavljeni 26. travnja 2010. godine i 29. travnja 2010. godine na stranicama Zagrebačke burze d.d.. Nadalje, mišljenje Uprave Ciljnog društva je gotovo identično mišljenju Uprave Ciljnog društva objavljenog 26. travnja 2011. godine tijekom prethodne ponude za preuzimanje Ciljnog društva.

Mišljenje uprave Ciljnog društva se naime ne bi trebalo svoditi na prepisivanje tekstova iz prijašnjih ponuda za preuzimanje pa čak i iz mišljenja samog Ciljnog društva objavljenog prije više od godinu dana, budući da je svaki slučaj preuzimanja poseban i ovisi o okolnostima vezanim uz pojedino Ciljno društvo u točno određenom razdoblju.

Konačno, Uprava Ciljnog društva treba voditi računa o odredbi članka 41. stavak 4. ZTK-a, koja propisuje odgovornost osoba koje su izradile ili sudjelovale u izradi mišljenja za štetu dioničarima, ukoliko su znale ili trebale znati da informacije dovode u zabludu.

Slijedom izloženog, na temelju odredbe članka 48. stavak 3. točka 3. Zakona, riješeno je kao u točki 1. Izreke ovog Rješenja.

IV. Prije objave mišljenja o objavljenoj ponudi za preuzimanje, uprava Ciljnog društva obvezna je, sukladno odredbi članka 41. stavak 2. ZTK-a, isto predočiti predstavnicima radnika koji su ovlašteni dati svoje mišljenje o ponudi za preuzimanje.

Navedenim odredbama ZTK-a, predstavnicima radnika u Ciljnom društvu omogućava se da budu pravovremeno upoznati s mišljenjem Uprave Ciljnog društva i da uzimajući u obzir, između ostalog i stavove Uprave Ciljnog društva, daju svoje mišljenje o ponudi za preuzimanje.

Budući da je Upravi Ciljnog društva naloženo da izmijeni mišljenje o objavljenoj ponudi za preuzimanje u točki 1. Izreke ovog Rješenja, valjalo je ujedno omogućiti predstavnicima radnika u Ciljnom društvu da se očituju o ponudi za preuzimanje na temelju izmijenjenog mišljenja Uprave Ciljnog društva, pa je u skladu s odredbom članka 48. stavak 1. ZTK-a, odlučeno kao u točki 2. i 3. Izreke ovog Rješenja.

V. Uprava Ciljnog društva obvezna je, u skladu s odredbom članka 41. stavak 1. ZTK-a, objaviti svoje obrazloženo mišljenje o ponudi za preuzimanje.

Ako Uprava Ciljnog društva zaprimi mišljenje predstavnika radnika, obvezna je, sukladno odredbi članka 41. stavak 3. ZTK-a, kod objave isto priložiti svojem mišljenju.

Slijedom navedenog, sukladno odredbi članka 48. stavak 3. točka 3. ZTK-a, odlučeno je kao u točki 4. Izreke ovog Rješenja.

VI. Sukladno odredbi članka 48. stavak 2. ZTK-a, Agencija je ovlaštena svojim rješenjem odrediti rok za izvršenje naloženih radnji te dostavljanje dokaza o učinjenom, pa je u skladu s tim riješeno kao u točki 5. Izreke ovog Rješenja.

VII. Sukladno odredbi članka 4. stavak 1. točka 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« 141/10, 58/11), Ponuditelj je obvezan platiti administrativnu pristojbu i naknadu, pa je stoga riješeno kao u točki 6. Izreke ovog Rješenja.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«, pa je stoga riješeno kao u točki 7. Izreke ovog Rješenja.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/9

Urbroj: 326-111/11-10

Zagreb, 20. listopada 2011.

Član Uprave
Ivo Šulenta, v. r.

Rješenje, NN 123/2011-2464